《麦秋劭农随侍郡侯杖屦获遂澹岩一游浪吟古句》
宋代·赵与泳

玲珑岩窍高倚空，雾霭山巅气郁葱。
征途倍喜憩美荫，石室况乃来清风。
屈曲两门最虚敞，不斤不斧谁施工。
眼高城郭喧嚣外，诗在烟云缥缈中。
我来情思良不恶，尽洗朱墨尘埃胸。
惜哉距城稍辽邈，归鞭未著心冲冲。
天开地辟此岩峒，山谷品题名始穹。
安能广作万间屋，震凌风雨皆帡幪。

作者简介：赵与泳，太祖十世孙（《宋史·宗室世系》五）。孝宗淳熙十二年（一一八五），官永州通判（清光绪《零陵县志》卷一四）。今录诗三首。